Marantz is 'n Amerikaans-Japannese vervaardiger van hoëtrou- en tuisteater-komponente wat hom op die hoë middelklas- en luukse segment van die mark toespits. Die eerste Marantz-produk is deur Saul B. Marantz in sy huis in Kew Gardens, New York ontwerp en gebou. Die onderneming, wat hy begin het, sou later 'n beduidende rol by die ontwikkeling van hoëtroustelsels speel en het in die 1970's die hoogtepunt van sy sukses bereik. Die onderneming is in die 1980's deur die Nederlandse elektronikareus Philips, 'n baanbreker van die kompakskyf-tegnologie, oorgeneem en het sukses met sy reeks gesofistikeerde CD-spelers behaal. Met sy ander produkte het Marantz egter minder goed gevaar. Vanaf die vroeë 1990's het die onderneming hom op die vervaardiging van luukse komponente toegespits. Die handelsmerk Marantz is in 2001 deur Marantz Japan van Philips gekoop. Ook alle oorsese bedrywighede word deur Marantz Japan gekoördineer. Die Amerikaner Saul Bernard Marantz (1911-1997), 'n kommersiële kunstenaar, was in die vroeë 1950's ontevrede met die gehalte van industrieel vervaardigde versterkers en het dus in Kew Gardens, 'n buurt in die New Yorkse stadsdeel Queens, begin om self oudio-komponente te ontwikkel en met die hand te bou.